Opdateret: Manden er nu sigtet for forsøg på brandstiftelse og er ved retten i Sønderborg blevet varetægtsfængslet i surrogat på et psykiatrisk hospital i fire uger.

En 57-årig mand har i dag forsøgt at sætte ild til sig selv på jobcentret i Haderslev.

Det oplyser Syd- og Sønderjyllands Politi.

Manden hældte benzin over sig selv, men blev hurtigt stoppet af en vagt på jobcentret.

- Ved indgangen til jobcentret der overhælder han sig med brandbar væske. Han forsøger også at antænde den brandbare væske.

- Han forsøger at stryge medbragte tændstikker, men det lykkes ikke for ham, for han bliver hurtigt overmandet af en vagt og bliver pacificeret og fastholdt, indtil patruljen når frem, siger Steen Madsen, der er vicepolitiinspektør og leder af vagtcentralen hos Syd- og Sønderjyllands Politi.

Efterforsker motiv

Hvorfor manden hældte benzin ud over sig vides endnu ikke, men politiets umiddelbare vurdering er, at der er tale om en psykisk syg borger, der forsøgte at begå selvmord på jobcentret.

- Vi er ved at efterforske sagen for at finde ud af, hvad motivet er til denne handling. Vores umiddelbare indikation er, at der er tale om en psykisk syg mand, der har forsøgt at begå selvmord. Det er det, vi efterforsker som motiv, siger Steen Madsen og fortsætter:

- Vi skal have afhørt vidner og have lavet tekniske spor, siger Steen Madsen.

Læs også : Mand hamrede økse ned i skranken på jobcenter: To mænd anholdt i sagen

Ros til vagten

Syd- og Sønderjyllands Politi roser vagten for hurtig indgriben.

- Det er ganske ganske imponerende arbejde af vagten. Det er jo formentlig hans fortjeneste, at manden ikke når at sætte ild til sig selv. Gør han det, kan man kun gisne om, hvad der så vil ske. Så det er virkelig flot arbejde, siger Steen Madsen.

Syd- og Sønderjyllands Politi er nu i gang med at efterforske hændelsen og i den forbindelse vurdere, hvorvidt der er grundlag for at rejse sigtelse - eller om der udelukkende bliver tale om psykiatrisk behandling.